༄༅།།ྋསྐྱབས་མགོན་ཀིརྟི་སྐུ་ཕྲེང་བརྒྱད་པ་བློ་བཟང་འཕྲིན་ལས་དཀོན་མཆོག་བསྟན་པ་རྒྱ་མཚོ་མཆོག་ནི།རབ་བྱུང་བཅུ་བཞི་པའི་ས་བྱ།ཕྱི་ལོ་༡༨༤༩ལོར་ཡུལ་མཚོ་སྔོན་རྩེ་གཞུང་བྱང་སོག་ཏུ་ངོ་མཚར་བའི་རྟགས་མཚན་དུ་མ་བཅས་ཡབ་གཏེར་སྟོན་སྔགས་འཆང་བདེ་ཆེན་རྡོ་རྗེ་དང་ཡུམ་ཇོ་མོ་ཐར་གཉིས་ཀྱི་སྲས་སུ་སྐུ་བལྟམས།གསུང་བཀྲོལ་མ་ཐག་མ་ཎི་གསུངས་ཤིང༌།ངའི་དགོན་པ་ཤར་ཕྱོགས་ན་ཡོད།ཅེས་དང༌།ཁྱེད་སུ་ཡིན་ཞུས་པར་ང་བསྟན་པའི་རྒྱལ་མཚན་ཡིན་སོགས་གསུངས།ཆུ་གླང༌།ཕྱི་ལོ་༡༨༥༣ལོར་བླ་བྲང་བཀྲ་ཤིས་འཁྱིལ་དུ་སྟག་ཚང་ལྷ་མོའི་ཚོགས་ཆེན་ཁྲི་ལས་ཐོག་པ་ཐུབ་བསྟན་མཐའ་ཡས་ཚང་གིས་གཙོས་ཚོགས་འདུ་ལས་སྣེ་ལྷན་འཛོམས།བླ་བྲང་བཀྲ་ཤིས་འཁྱིལ་གྱི་གསེར་ཁྲི་རྣམ་པ་དང༌།མཁན་སྤྲུལ་དུ་མས་གཙོས་གྲྭ་ཚང་བཞིའི་དགེ་འདུན་ཡོངས་འདུས་པའི་དབུས་སུ་ཀུན་མཁྱེན་འཇམ་དབྱངས་བཞད་པ་འཇིགས་མེད་རྒྱ་མཚོ་མཆོག་གིས་ཡ་མཚན་པའི་ལྟས་དུ་མ་དང་བཅས་ྋསྐྱབས་མགོན་ཀིརྟི་སྐུ་གོང་མའི་ཡང་སྤྲུལ་འཁྲུལ་མེད་དུ་ངོས་འཛིན་མཛད་དེ་བློ་བཟང་འཕྲིན་ལས་བསྟན་པ་རྒྱ་མཚོ་ཞེས་པའི་མཚན་གསོལ།